Pokret “Pozitivna Srpska” pozvala Trebinjce na zajedničko djelovanje | Banjaluka.net\nPokret “Pozitivna Srpska” pozvala Trebinjce na zajedničko djelovanje\nGradski odbor udruženja građana “Pozitivna Srpska” Trebinje pozvao je sve ljude koji žele dobro gradu i imaju pozitivne ideje da, bez obzira na političke simpatije i orijentaciju, dođu u prostorije Udruženja, iznesu svoje ideje i da svi zajedno rade za doborobit građana Trebinja i cijele Hercegovine.\nIz ovog udruženja napominju da će sprovoditi projekte koji su važni za progres u svim društvenim sferama, organizovati javne debate, identifikovati potencijalne prijetnje društvenom napretku, predviđati probleme u budućnosti i nuditi nove ideje za politike koje imaju za cilj rješevanje problema.\nU saopštenju Gradskog odbora “Pozitivna Srpska”, koje je potpisao predsjednik gradskog odbora Milan Tomanović, napominje se da je ovaj odbor pokrenuo više inicijativa s ciljem rješavanja konkretnih problema građana Trebinja i Hercegovine.\n“Udruženje će predstavljati vezu između akademske zajednice, političkih organizacija, medija i civilnog sektora”, ističu iz “Pozitivne Srpske”.\nU saopštenju se navodi da je u fokusu Udruženja rješavanje problema izgradnje graničnog prelaza Ivanica, te ističe da Gradski odbor “Pozitivne Srpske” Trebinje predlaže osnivanje srednje pomorske škole u Trebinju, koja bi, kao takva, bila jedina u Republici Srpskoj, kao i pokretanje inicijativa i proglašenje Orjenskog masiva parkom prirode – nacionalnim parkom, koje bi donijelo višestruki značaj, kako u zaštiti prirode, tako i u ekonomskom pogledu.\n“Postoji neophodnost zajedničkog djelovanja sa institucijama pogranične opštine Herceg Novi, koja pokreće inicijativu za izgradnju ski-centra Orjen sa pratećim sadržajima”, navodi se u saopštenju.\nGradski odbor “Pozitivna Srpska” Trebinje podsjeća da je ovo udruženje nezavisna, nevladina, neprofitna, nepolitička organizacija koja ima za cilj unapređenje i ostvarivanje opšteg, odnosno zajedničkog interesa u skladu sa Ustavom i zakonom.\nIz ovog odbora obavijestili su da su prostorije Udruženja otvorene u Starom gradu iza Muzeja Hercegovine i da će građanima biće na usluzi svakim radnim danom od 17.00 do 19.00 časova.